laion/Wikipedia-Exotic huggingface dataset:
Entremés

Entremés (mitmus entremeses, eesti keelde on see tõlgitud intermeedium või vahemäng ja sõna tähistab hispaania keeles ka vahepealset rooga mitmekäigulise lõunasöögi käikude vahel) oli lühike koomilise sisuga ühevaatuseline näidend Hispaania 16.–17. sajandi teatris; tavaliselt mängiti seda pikema mitmevaatuselise draamateose vaatuste vahelise interluudiumina. Varasemad entremésid olid nii proosas kui ka värssides, kuid pärast Luis Quiñones de Benavente (1600-1650) kirjutatud žanrimääratlust kirjutati kõik nad värsis. Entremési tegelased on lihtinimesed, süžee sisaldab tavaliselt satiiri tegelaste kommete ja ettevõtmiste kohta. Mõnikord sisaldasid need vahemängud laule ja muusikat, mis omakorda panid aluse tonadilla žanrile. Entremés'ist kujunes hiljem hispaaniakeelse lühikese ooperi taoline sainete, mis omakorda mõjutas zarzuelat. Vahemänge on kirjutanud enamik Hispaania barokiaja kirjanikke, nagu Miguel de Cervantes, Francisco de Quevedo, Luis Quiñones de Benavente, Luis Vélez de Guevara, Alonso Jerónimo de Salas Barbadillo, Alonso de Castillo Solórzano, Antonio Hurtado de Mendoza, Francisco Bernardo de Quirós, Jerónimo de Cáncer y Velasco, Pedro Calderón de la Barca, Vicente Suárez de Deza y Ávila, Sebastián Rodríguez de Villaviciosa, Agustín Moreto ja Francisco Bances Candamo. Eesti keelde on tõlgitud kolm Miguel Cervantese entremési, millest kaks ilmusid 1615. aastal Madridis kogumikus "Ocho comedias y ocho entremeses nuevos, nunca representados" ja kolmas, "Lobisejad" eraldi. Eesti keelde on need tõlkinud Aleksander Kurtna, luuletõlked Juhan Viidingult. "Imeteater" (El retablo de las maravillas) "Salamanca koobas" (La cueva de Salamanca) "Lobisejad" (Los habladores) Vahemängude "Imeteater" ja "Salamanca koobas" tekstid on ilmunud Jüri Talveti toimetatuna ja kommenteerituna 2004. aastal kogumikus "Hispaania pärand". Neid kolme tõlgitud näidendit mängiti ühe lavastusena koondpealkirja "Imeteater" all Eesti NSV Riiklikus Noorsooteatris 1979. ja 1980. aastal (30 etendust; lavastaja Veiko Jürisson, kunstnik Jaak Vaus). Vahemängu "Salamanca koobas" tekste kasutati Vanemuise kontsertlavastuses "Hispaania öö" (esietendus 2011. aastal, lavastaja ja kunstnik Jüri Lumiste). Hispaania pärand. "Kuldajastu" komöödia August Sanga ja Aleksander Kurtna tõlkes. Tallinn, 2004 https://www.cervantestheatre.com/home/entremeses-2/ https://www.britannica.com/art/tonadilla http://www.lavakas.ee/tmm/?valik=lavabaas&id=1125&page=1&s_nimi=1979[alaline kõdulink] Suveteater. – Teater. Muusika. Kino. 9, 1984. lk 2 "Arhiivikoopia". Originaali arhiivikoopia seisuga 1. detsember 2020. Vaadatud 11. augustil 2020.{{netiviide}}: CS1 hooldus: arhiivikoopia kasutusel pealkirjana (link) https://www.vanemuine.ee/repertuaar/hispaania-oo/
Travis Konecny

Travis Konecny (sündinud 5. mail 1997 Londonis Ontario provintsis) on Kanada jäähokimängija, kes mängib NHL-i klubis Philadelphia Flyers keskründajana või ääreründajana paremäärel. Aastatel 2013–2016 mängis ta Ontario Hockey League'i (OHL) klubides Ottawa 67's ja Sarnia Sting. Hooajal 2013–14 lõi ta OHL-is uustulnukatest enim väravaid (26) ja kogus enim punkte (70) ning ta pälvis sel hooajal liiga parimale uustulnukale antava Emms Family Award'i. 2015. aastal valiti ta NHL-i draft '​is Flyersi poolt 24. valikuna. NHL-is debüteeris ta 14. oktoobril 2016. Esimese värava lõi ta liigas sama aasta 25. oktoobril mängus Buffalo Sabresi vastu. Oma debüüthooajal lõi ta kokku 11 väravat ja andis 17 väravasöötu. 2019. aasta septembris sõlmis ta Flyersiga uue, kuue aasta pikkuse lepingu. 2020. aastal osales Konecny NHL-i tähtede mängul. 2017. aasta maailmameistrivõistlustel võitis ta Kanada jäähokikoondise koosseisus hõbemedali. "Travis Konecny, Flyers agree to new 6-year contract". nbcsports.com. 16.9.2019. Vaadatud 11.8.2020 Travis Konecny NHL.com lehel Travis Konecny hockeydb.com lehel
Åsa Larsson

Åsa Elena Larsson (sündinud 28. juunil 1966 Uppsalas) on Rootsi jurist ja kirjanik. Larsson kasvas üles Põhja-Rootsis Kirunas, kuhu tema perekond kolis kui ta oli 4-aastane. Ta õppis Uppsala Ülikoolis õigusteadust ning on töötanud maksujuristina. 2003. aastal ilmus tema esikteos, kriminaalromaan "Solstorm" ("Päikesetorm"), kus maksujurist Rebecka Martinsson lahendab Kirunas toime pandud mõrvamüsteeriumit. Raamat sai bestselleriks ning pälvis Rootsi kriminaalromaanikirjanikke ühendavalt organisatsioonilt Svenska Deckarakademin aasta debüütromaani auhinna. Seda on Rootsis müüdud üle 350 000 eksemplari. 2004. aastal ilmunud Martinssoni sarja teine raamat "Det blod som spillts" ("Veresüü") pälvis parima rootsi kriminaalromaani auhinna. Sama auhinna sai ka Martinssoni sarja viies osa, 2012. aastal ilmunud "Till offer åt Molok". 2006. aastal pälvis ta ametiühingu Vision välja antava Rootsi aasta kirjaniku auhinna. Valik sünnib ametiühingu liikmete seas läbi viidava hääletamise tulemusel. 2007. aastal tehti "Päikesetormi" põhjal samanimeline film, kus peaosa mängis Poola–Rootsi näitleja Izabella Scorupco. Rebecka Martinssoni ainetel on tehtud ka teleseriaal. 2017. aastal oli Rootsi kanali TV4 eetris sarja esimene hooaeg ning 2020. aastal teine hooaeg. Mõlema hooaja jooksul näidati 8 osa, kokku on tehtud 16 osa. Aastatel 2014–2018 kirjutas Larsson koos Ingela Korselliga kümneosalise 9–12 aastastele lastele mõeldud põnevuslugude sarja "PAX". Larssonil on kaks last ja ta elab Mariefredis. Tema isapoolne vanaisa Erik Larsson oli suusataja ning esindas Rootsit 1936. aasta olümpiamängudel, kus võitis kuldmedali ja pronksmedali. 2003 – "Solstorm" (eesti keeles "Päikesetorm", tõlkinud Maarja Aaloe, Varrak, 2015) 2004 – "Det blod som spillts" (eesti keeles "Veresüü", tõlkinud Maarja Aaloe, Varrak, 2016) 2006 – "Svart stig" 2008 – "Till dess din vrede upphör" 2012 – "Till offer åt Molok" 2021 – "Fädernas missgärningar" 2014 – "Nidstången" (Koos Ingela Korselliga) (eesti keeles "Loitsusau", tõlkinud Kadri Papp, Varrak, 2014) 2014 – "Grimmen" (Koos Ingela Korselliga) (eesti keeles "Sünk", tõlkinud Kadri Papp, Varrak, 2015) 2015 – "Mylingen" (Koos Ingela Korselliga) (eesti keeles "Kummituslaps", tõlkinud Kadri Papp, Varrak, 2015) 2015 – "Bjäran" (Koos Ingela Korselliga) (eesti keeles "Kratt", tõlkinud Kadri Papp, Varrak, 2015) 2015 – "Gasten" (Koos Ingela Korselliga) (eesti keeles "Lummutis", tõlkinud Kadri Papp, Varrak, 2016) 2016 – "Näcken" (Koos Ingela Korselliga) (eesti keeles "Näkk", tõlkinud Kadri Papp, Varrak, 2016) 2016 – "Pestan" (Koos Ingela Korselliga) (eesti keeles "Katkuhaldjas", tõlkinud Kadri Papp, Varrak, 2017) 2017 – "Vitormen" (Koos Ingela Korselliga) (eesti keeles "Hõbemadu", tõlkinud Kadri Papp, Varrak, 2017) 2017 – "Maran" (Koos Ingela Korselliga) (eesti keeles "Luupainaja", tõlkinud Kadri Papp, Varrak, 2018) 2018 – "Draugen" (Koos Ingela Korselliga) (eesti keeles "Kodukäija", tõlkinud Kadri Papp, Varrak, 2019)
Feministide loend

See loend loetleb feministe. # A B C D E F G H I J K L M N O P Q R S Š Z Ž T U V W Õ Ä Ö Ü X Y Hannah Arendt Simone de Beauvoir Fredrika Bremer Annie Besant Judith Butler Mary Daly Angela Davis Rene Denfeld Andrea Dworkin Susan Faludi Shulamith Firestone Betty Friedan Marilyn Friedman Carol Gilligan Emma Goldman Germaine Greer Sveta Grigorjeva Hille Hanso Luce Irigaray Gea Kangilaski Piret Karro Rainer Kattel Aleksandra Kollontai Julia Kristeva Natalie Mets John Stuart Mill Kate Millett Robin Morgan Chantal Mouffe Emmeline Pankhurst Sylvia Pankhurst Barbi Pilvre Rebeka Põldsam Gudrun Schyman Valerie Solanas Gertrude Stein Gloria Steinem Lilli Suburg Maia Tammjärv Terje Toomistu Anna-Stina Treumund Rebecca Walker Mary Wollstonecraft Naomi Wolf Victoria Woodhull Virginia Woolf Elin Wägner
Dmitri Kordas

Dmitri Kordas (sündinud 19. augustil 1986) on Eesti näitleja. Ta lõpetas aastal 2009 Venemaa Teatrikunsti Instituudi – GITIS (Aleksei Borodini meistriklassi). Ta on aastast 2011 Vene Teatri näitleja. Ta on aastast 2011 abielus näitleja Jekaterina Kordasega (neiuna Jekaterina Nikolajeva). Dmitri Kordas Vene Teatri kodulehel
Scott Laughton

Scott Laughton (sündinud 30. mail 1994 Oakville'is Ontario provintsis) on Kanada jäähokimängija, kes mängib NHL-i klubis Philadelphia Flyers ründajana vasakäärel. 2010. aastal liitus ta Ontario Hockey League'i klubiga Oshawa Generals. 2012. aastal valiti ta NHL-i draft '​is Flyersi poolt 20. valikuna. NHL-is debüteeris ta 19. jaanuaril 2013. Kogu hooaja 2013–14 mängis ta taas Oshawa Generalsis. NHL-is lõi ta oma esimese värava 13. detsembril 2014 mängus Carolina Hurricanesi vastu. Suurema osa hooajast 2016–17 mängis ta American Hockey League'i klubis Lehigh Valley Phantoms. Järgmisel hooajal kindlustas ta koha Flyersi põhikoosseisus. 2019. aasta juulis pikendas ta Flyersiga lepingut kahe aasta võrra. "Scott Laughton, Flyers agree to 2-year, $4.6 million contract". NBC Sports Philadelphia. 12.7.2019. Vaadatud 11.8.2020 Scott Laughton NHL.com lehel Scott Laughton hockeydb.com lehel
Joonas Korpisalo

Joonas Korpisalo (sündinud 28. aprillil 1994 Poris) on Soome jäähokimängija, kes mängib väravavahina NHL-i klubis Los Angeles Kings. Enne karjääri Põhja-Ameerikas mängis ta Soome klubides Jokerit, Kiekko-Vantaa, Ilves ja LeKi. 2012. aastal valis Columbus Blue Jackets ta NHL-i draft '​is Blue Jacketsi poolt 62. valikuna. 2014. aasta märtsis sõlmis ta klubiga kolmeaastase lepingu. Hooajal 2014–15 debüteeris ta American Hockey League'i (AHL) klubis Springfield Falcons. NHL-is debüteeris Korpisalo hooajal 2015–16. Samal hooajal mängis ta AHL-i klubis Lake Erie Monsters, kellega võitis Calder Cup'i. 2020. aasta aprillis pikendas ta Blue Jacketsiga lepingut kahe aasta võrra. 2020. aastal valiti Korpisalo NHL-i tähtede mängule, kuid vigastuse tõttu ta seal ei osalenud. 11. augustil 2020 tegi Korpisalo Stanley karika väljalangemismängude esimese vooru esimeses mängus Tampa Bay Lightningi vastu 85 tõrjet. Lightning suutis viiendal lisaajal löödud väravast võita 3:2. 85 tõrjet tähistas kaasaja NHL-i rekordit. 2023. aasta märtsis kaubeldi Korpisalo koos Vladislav Gavrikoviga Blue Jacketsist Los Angeles Kingsi. Korpisalo kuulus Soome jäähokikoondisse 2017. maailmameistrivõistlustel. Tema isa Jari Korpisalo oli samuti jäähokimängija. "Blue Jackets lose to Lightning in five overtime game". National Hockey League. 11.8.2020. Vaadatud 25.1.2021 "LA Kings Acquire Vladislav Gavrikov and Joonas Korpisalo from Columbus". NHL.com. 1. märts 2023. Vaadatud 1. märtsil 2023. Joonas Korpisalo NHL.com lehel Joonas Korpisalo hockeydb.com lehel
Džankoi

Džankoi (ukraina ja vene Джанкой) on linn Ukrainas Krimmis (de facto 2014. aastast alates Venemaa kontrolli all). Džankoi on Džankoi rajooni keskus. Asulat on esmamainitud 1855. aastal ja sai linnaõigused 1926. aastal. Ukraina 2001. aasta rahvaloenduse andmetel oli linna elanike arv 43 343. Neist 59,8% olid venelased, 25,9% ukrainlased ja 8,1% krimmitatarlased. Džankoi on tähtis transpordisõlm.
Mardi talu

Mardi talu asub Luulupe külas Saaremaal. Mardi talus hoitakse au sees meie esivanemate taluarhitektuuri, -kultuuri, töid ja tegemisi. Jõudumööda taastatakse vana rehimaja, säilitades kõike vana. Korrastatakse talumaid talupoja mõistusega. Ambitsioonikalt võib talu kutsuda pärandtaluks. Talus on vana rehimaja, on põlised koduloomad. Kihnu maalambad ja maakanad. 2015 – Leisi valla Kena Kodu auhind 2016 – Saare maakonna tunnuskiri ja Rahandusministeeriumi tänukiri Mardi talu blogi oli 2016. aasta parim aiandusblogi, 2018. aasta parim aiandus- ja talublogi ja 2019. aastal teise koha vääriline kodublogide hulgas. Mardi talust on kirjutanud ajakirjad Nipiraamat, Pööning, Oma Kodu, Maakodu, Naisteleht. Mardi talu koduleht
Kintspüksid

Kintspüksid on kitsad põlvpüksid, mida kanti endisaegses meesteriietuses (praegu kasutusel rahvariietuses). Põhja- ja Kesk-Eestis hakati meeste poolt avaraid põlvpükse kandma alates 17. sajandist Euroopa moe eeskujul. 18. sajandil kanti neid kogu Eestis, v.a. saared. Sellega koos tuli tarvitusele ka nimetus püksid. 19. sajandi algul jõudsid Põhja-Eestis riietusse kitsad, vastu keha hoidvad põlvpüksid, mida nimetati kintspüksid (ka kintpüksid või kukepüksid). Nende kandmine levis üle kogu Eesti ja ka saartele. 19. sajandi lõpupoole võeti Euroopast üle pikkade pükste kandmise mood. Kintspükse õmmeldakse neljast tükist, õmblused on külgedel ning ees alla keeratav lakk, mis on mõlemast ülanurgast või ka eest nööbitav. Säärte värvlid köidetakse sisseaetud paeltega või seotakse värvlite peale pandud säärepaltega. Sääreotstel olevad lõhikud kinnitatakse 2–3 nööbiga. Kintspüksid õmmeldakse enamasti potisinisest riidest. aluspüksid dressipüksid haaremipüksid kaatsad kaltsad põlvpüksid pepuvahepüksid püksid teksad Eesti keele seletav sõnaraamat Vaadatud 11.08.2020 Eesti rahvakultuuri leksikon (3. trükk). 2007. Koostanud ja toimetanud Ants Viires. Eesti Entsüklopeediakirjastus. Lk 235 Eesti rahvarõivad. Laiuse mees.
Virgilio Barco Vargas

Virgilio Barco Vargas (17. september 1921 Cúcuta Norte de Santanderi provints – 20. mai 1997 Bogotá) oli Colombia president 1986–1990. Tema poliitiline karjäär algas 1943, kui sai liberaalist nõunikuks Durania linnanõukogus. Hiljem valiti ta Kongressi alamkotta. Vägivalla perioodi ajal 1940. aastatel ja 1950. aastate alguses, mis oli tuntud ka kui La Violencia, mille ajal liberaalid ja konservatiivid pidasid omavahel brutaalset sõda ja mille jooksul sai tuhandeid inimesi surma, oli Barco eksiilis USAs. Ta pöördus tagasi Colombiasse 1954. aastal ja aitas korraldada parteidevahelist rahu. Ta püüdis saavutada stabiilset demokraatiat. Järgmise 40 aasta jooksul teenis ta riiki kaks koosseisu senatis 1958–1966, oli saadik Suurbritannias 1961–1962, 1990–1992 ja Ameerika Ühendriikides 1977, Bogotá linnapea 1966–1969 ja Maailmapanga direktor 1969–1974. Tema karjääri tipuks võib pidada 1986. aastat, mil ta võitis presidendivalimised enam kui 58 protsendi häältega. See oli suurim protsentuaalne näitaja Colombia ajaloos. "La crisis de la Corbeta Caldas" Elulugu hispaania keeles
Ķoniņciems (Saka vald)

Ķoniņciems (ka Ķonenieki, Ķoninieki või Turaidas) on küla (skrajciems ehk hajaküla) Lätis Lõuna-Kuramaa piirkonnas Saka vallas. Küla asub Durbe jõe kaldal ja jääb valla keskusest Sakast 5, endisest piirkonna keskusest Pāvilostast 11 ning Riiast 209 kilomeetri kaugusele. Ķoniņciemsis asub Turaidase bussipeatus. Küla jääb Grīnise looduskaitseala servale. Ķoniņciemsis asuv Puuslikumäe nime kandev linnamägi on riikliku kaitse all olev mälestis. Aastani 2021 kuulus küla Pāvilosta piirkonda. Vietvārdu datubāze "IS Mantojums". Originaali arhiivikoopia seisuga 5. august 2021. Vaadatud 12. augustil 2020. Latvijas īpaši aizsargājamām dabas teritorijām dabas datu pārvaldības sistēmā OZOLS https://is.mantojums.lv/1419[alaline kõdulink]
Mežaine

Mežaine on küla (skrajciems ehk hajaküla) Lätis Lõuna-Kuramaa piirkonnas Saka vallas. Küla asub valla lõunaosas merepinnast 10 meetri kõrgusel Durbe jõe kaldal. Mežaine jääb valla keskusest Sakast 8,5, endisest piirkonna keskusest Pāvilostast 15 ja Riiast 2012 kilomeetri kaugusel. Külas asub Mežaine bussipeatus. Asula on kujunenud Sūrikase metskonna juurde. Aastani 2021 kuulus küla Pāvilosta piirkonda. Mežaine jääb Grīnise looduskaitseala servale. Vietvārdu datubāze "IS Mantojums". Originaali arhiivikoopia seisuga 5. august 2021. Vaadatud 12. augustil 2020. Latvijas īpaši aizsargājamām dabas teritorijām dabas datu pārvaldības sistēmā OZOLS
Upsēde

Upsēde on küla (skrajciems ehk hajaküla) Lätis Lõuna-Kuramaa piirkonnas Saka vallas. Küla asub valla lõunaosas merepinnast 15 meetri kõrgusel Durbe jõe kaldal. Upsēde jääb valla keskusest Sakast 11, endisest piirkonna keskusest Pāvilostast 18 ja Riiast 208 kilomeetri kaugusel. Külas asub Upsēde bussipeatus. Sinna jäävad Upsēde ja Nikase kalmistud. Nikase talu elumaja ja Laši muinaskalmed on riikliku kaitse all olevad muinsusmälestised. Aastani 2021 kuulus küla Pāvilosta piirkonda. Vietvārdu datubāze "IS Mantojums". Originaali arhiivikoopia seisuga 5. august 2021. Vaadatud 12. augustil 2020. Valsts kultūras pieminekļu aizsardzības inspekcija. Valsts aizsargājamo nekustamo kultūras pieminekļu saraksts[alaline kõdulink]
Kamala Harris

Kamala Devi Harris (sündinud 20. oktoobril 1964 Oaklandis) on Ameerika Ühendriikide 49. asepresident. Ta kuulub Demokraatlikku Parteisse. 2017–2021 oli ta Ameerika Ühendriikide senaator ning esindas senatis California osariiki. Ta on Demokraatlikku Partei kandidaat 2024. aasta Ameerika Ühendriikide presidendivalimistel. Kamala Harris on Jamaicast ja Indiast pärit immigrantide tütar. Ta lõpetas 1986. aastal Howardi Ülikooli politoloogia ja majanduse alal ning sai 1989. aastal juuradoktori kraadi California ülikooli Hastingsi Juurakolledžist. Ta on töötanud prokurörina. 2011–2017 oli ta California osariigi peaprokurör ning alates 3. jaanuarist 2017 senaator. 2020. aasta presidendivalimistel seadis ta üles oma kandidatuuri Demokraatliku Partei eelvalimistel. 3. detsembril 2019 teatas ta oma loobumisest, tuues põhjuseks rahanappuse. Märtsis 2020 teatas ta oma toetusest Bidenile. 11. augustil 2020 teatas Biden, et on valinud Harrise oma asepresidendikandidaadiks. 2021. aasta 19. novembril sai temast lühikeseks ajaks (Joe Bideni meditsiiniline protseduur) esimene naine Ameerika Ühendriikide presidendi kohustes. Pärast seda kui Joe Biden loobus 2024. aasta juulis uuesti presidendiks kandideerimast, alustas Harris oma valimiskampaaniat. Tema kandidatuuri on lisaks Joe Bidenile toetanud mitmed mõjukad demokraadid, teiste seas Bill ja Hillary Clinton ja Nancy Pelosi ning Barack ja Michelle Obama. "Joe Biden valis asepresidendikandidaadiks Kamala Harrise", ERR, 11. august 2020. Gustaf Kilander, Eric Garcia (19.11.2021). "Biden reassumes presidency after handing over to Kamala Harris during medical procedure". The Independent (inglise). Vaadatud 19.11.2021.{{cite web}}: CS1 hooldus: kasutab parameetrit autorid (link) "Harris rühib demokraatide nominatsiooni suunas", ERR, 23. juuli 2024. "Obamad avaldasid toetust Harrise kandidatuurile", ERR, 26. juuli 2024. Koduleht Sõnavõtud C-SPANis https://www.whitehouse.gov/administration/vice-president-harris/ Zeke Miller. Kamala Harris to take reins of power while Joe Biden undergoes colonoscopy. breakingnews.ie, 19.11.2021
Jocelyn Bell Burnell

Dame Susan Jocelyn Bell Burnell (sündinud 15. juulil 1943) on Põhja-Iirimaa astrofüüsik, kes 1967. aastal kraadiõppurina avastas pulsarid. Bakalaureusekraadi omandas ta 1965 Glasgow' ülikoolis ja doktorikraadi 1969 Cambridge'i ülikoolis. Ta on töötanud Southhamptoni ülikoolis, University College Londonis, Edinburghi kuninglikus observatooriumis ja Open Universitys ning külalisprofessorina Princetoni ülikoolis. Bell Burnell oli 2002–2004 Suurbritannia Kuningliku Astronoomiaseltsi president ja 2008–2010 Füüsikainstituudi (IOP) president. Alates 2018. aastast on ta Dundee ülikooli aurektor. 2018. aastal asutas ta Briti Füüsikainstituudi juurde 2,3 miljoni naela suuruse Bell Burnelli stipendiumifondi, mis toetab naissoost, etnilistest vähemustest ja põgenikest füüsikatudengeid. Pulsarite avastamise eest anti 1974. aastal Nobeli füüsikaauhind Belli juhendajale Antony Hewishile ja astronoom Martin Ryle'ile, Belli auhinnasaajate seas polnud. Paljud tähtsad astronoomid, nende seas Sir Fred Hoyle, kritiseerisid Belli kui pulsarite avastaja auhinnast ilma jätmist. Rootsi Akadeemia 1974. aasta pressiteates füüsikaauhinna kohta rõhutatakse Ryle'i ja Hewishi rolli radioastrofüüsika alal ja tõstetakse esile Hewishi olulisust pulsarite avastamisel. Karl Schwarzschildi medal (2021) on valitud Füüsikainstituudi auliikmeks "Jocelyn Bell Burnell - Biography, Nobel Prize, Contributions, Astronomy, & Facts". Encyclopedia Britannica. 5. veebruar 2009. Vaadatud 27. novembril 2022. "Jocelyn BELL BURNELL". Scientific Women. Vaadatud 27. novembril 2022. "Meet Jocelyn Bell Burnell, the Pioneer Who Found the First Pulsar". Science. 6. september 2018. Vaadatud 27. novembril 2022.
Tonadilla

Tonadilla (deminutiiv hispaania keele sõnast tonada, mis tähistas teatud tüüpi soololaulu) oli satiiriline muusikaline minikomöödia, mis oli väga populaarne 18. sajandi ja 19. sajandi alguse Hispaania teatris, kuid ka pärast 18. sajandit Kuubal ja teistes Hispaania kolooniates. Tonadilla oli algselt paljude salmidega laul, mis oli kirjutatud lavastuses teksti vahele või mida esitati ilmaliku sisuga comedia vaatuste vaheajal, tavaliselt koos järgneva tantsuga. Hiljem hakati tonadilla tekstidesse kirjutama dialooge eri tegelaste vahel, nii et seda laulsid eri osatäitjad ja järk-järgult laienes tonadilla iseseisvaks muusikateatri žanriks, kümme kui kakskümmend minutit kestvaks pisiooperiks. Mõnikord kasutatakse lavastuse kohta väljendit tonadilla escénica, et eristada seda laulust. Tonadilla kujunemisajaks peetakse 1750. aastaid Madridis, kus see sai tavapäraseks osaks teatrimajade repertuaaris, koos tantsu, laulu ja põhimeelelahutusega. Esimesteks tonadillade kirjutajateks on peetud katalaani heliloojat Luis Misóni, samuti Antonio Guerrerot. Teised tonadillade autorid Hispaanias olid Blas de Laserna, Pablo Esteve, Joaquín Rodrigo ja Jacinto Valledor. Tonadilla tegelasteks oli lihtrahvas, nagu talupojad, kõrtsipidajad, mustlased, habemeajajad, ja selles kasutati rahvalikku igapäevakeelt. Muusika laenas ja kasutas sageli traditsioonilisi viise ja rahvamuusikat ning rahvatantse. Tonadilla mõjutas Hispaaniale iseloomuliku muusikateatri žanri zarzuela kujunemist. intermetso intermède https://www.britannica.com/art/tonadilla https://www.oxfordmusiconline.com/grovemusic/view/10.1093/gmo/9781561592630.001.0001/omo-9781561592630-e-5000003110 M. S. Smith. A Compendium of Opera in Spain and Latin America. West Virginia University, 2019
Mežvidi (Saka vald)

Mežvidi on küla (vasarnīcu ciems ehk suvilapiirkond) Lätis Lõuna-Kuramaa piirkonnas Saka vallas. Aastani 2021 kuulus küla Pāvilosta piirkonda. Küla asub valla lõunaosas merepinnast 15 meetri kõrgusel Atupe jõe kaldal. Mežvidi jääb valla keskusest Sakast 14, endisest piirkonna keskusest Pāvilostast 21 ja Riiast 211 kilomeetri kaugusele. Vietvārdu datubāze
Aleksandr Serov (laulja)

Aleksandr Nikolajevitš Serov (vene keeles Александр Николаевич Серов; ukraina keeles Олександр Миколайович Сєров Oleksandr Mõkolajovõtš Serov; sündinud 24. märtsil 1951 Mõkolajivi oblastis Ukraina NSV-s) on vene ja ukraina laulja, helilooja, dirigent, luuletaja ja muusikaprodutsent. Eelkõige on ta tuntud helilooja Igor Krutoi loodud laulude «Ты меня любишь», «Как быть», «Мадонна», «Я люблю тебя до слёз» ja «Звездопад» esmaesitajana. Kui ta oli laps, oli tema lemmiklaulja Tom Jones. Pärast 8. klassi lõpetamist 1965. aastal astus ta muusikakooli õppima klarnetimängu, selle kõrvalt õppis ta iseseisvalt klaverit. 1969–1972 oli sõjaväeteenistuses Nõukogude armees Sevastopolis. 1970. aastate lõpul ja 1980. aastate algul töötas ta mitme estraadiansambli juhina. 1983. aastal tegi Serov debüüdi rahvusvahelisel lauluvõistlusel Jaltas, kus pälvis 2. koha. Tema esimene heliplaat ilmus 1984. aastal. 1987. aastal pälvis ta peapreemia rahvusvahelisel konkursil „Intertalent” Prahas ning ilmus tema esimene videoklipp lauluga „Madonna”. 1988 sai Serov peapreemia rahvusvahelisel konkursil Budapestis. 1988–1993 andis ta kontserte Saksamaal (koos Dieter Bohleni ja Cliff Richardiga), Iisraelis, Kanadas ja USA-s. Alates 1987. aastast esineb ta alalise külalisena populaarses telesaates «Песня года» ('aasta laul'). 2013. aastal valmistati Serovi tellimusel ainueksemplarina kuld- ja briljantkaunistustega klaver Bechstein. 1988 – Leninliku Komsomoli preemia 1991 – Vene NFSV teeneline kunstnik 2004 – Venemaa Föderatsiooni rahvakunstnik 2008 – Venemaa siseministeeriumi preemia 2011 – Ukraina rahvakunstnik Певец Александр Серов празднует юбилей. gazeta.ru, 24. märts 2019 Концерт Александра Серова в Ульяновске перенесли на февраль. 1ul.ru, 15. november 2018  Aleksandr Serov (laulja) – pildid, videod ja helifailid Wikimedia Commonsis